ข่าวดี!รถไฟใต้ดินเล็งปรับลดค่าโดยสาร1บาท
บอร์ด รฟม. เตรียมปรับลดค่าโดยสารรถไฟฟ้าใต้ดินลง 1 บาท
4 ก.พ. 2553

บอร์ด รฟม. เตรียมปรับลดค่าโดยสารรถไฟฟ้าใต้ดินลง 1 บาท
นายชูเกียรติ โพธยานุวัตร ผู้ว่าการการรถไฟฟ้าขนส่งมวลชนแห่งประเทศไทย(รฟม.) เตรียมเสนอที่ประชุมคณะกรรมการบริหาร รฟม.ให้พิจารณาเรื่องการปรับราคาค่าโดยสารรถไฟฟ้าสายเฉลิมรัชมงคล หลังครบกำหนดตามสัญญาต้องปรับราคาทุก 2 ปีเมื่อวานนี้(3 ก.พ.) แต่เมื่อคำนวณจากดัชนีผู้บริโภค(อัตราเงินเฟ้อ)แล้วพบว่าครั้งนี้จะต้องมีการปรับค่าโดยสารลดลง โดยอัตราค่าโดยสารใหม่จะปรับลดลงระยะละ 1 บาท จากปัจจุบันเก็บค่าโดยสารอยู่ที่ 16-41 บาท มาเป็น 15-40 บาท
ทั้งนี้ นับตั้งแต่ รฟม.เปิดให้บริการรถไฟฟ้าใต้ดินในปี 47 มีการปรับค่าโดยสารมาแล้ว 2 ครั้ง คือ จาก 14-36 บาท มาเป็น 15-39 บาท และ 16-41 บาท
ผู้ว่าการ รฟม.กล่าวว่า หากคณะกรรมการฯ เห็นชอบแล้ว รฟม.จะเสนอเรื่องไปยังกระทรวงคมนาคมเพื่อส่งต่อให้ที่ประชุมคณะรัฐมนตรีพิจารณาอนุมัติก่อนลงประกาศในราชกิจจานุเบกษา ซึ่งต้องเร่งดำเนินการเพราะต้องประกาศให้ประชาชนรับทราบก่อนเริ่มใช้อัตราค่าโดยสารใหม่เป็นเวลาอย่างน้อย 30 วัน